מבצע שומר השגשוג

מבצע שומר השגשוג (באנגלית: Operation Prosperity Guardian) הוא מבצע צבאי המובל על ידי קואליציה צבאית המשלבת כוחות של חילות ים מ-20 מדינות בהובלת ארצות הברית, שהוקמה בדצמבר 2023, במהלך מלחמת חרבות ברזל, במטרה לאבטח ספינות מסחריות הנעות בנתיב השיט בים האדום ובמפרץ עדן מפני ניסיונות תקיפה של החות'ים במסגרת מעורבותם במלחמה. הטרור החות'י בחסות איראן התפתח למצור החות'ים על ים סוף שפגע בסחר הימי העולמי והביא לתקיפות נגד החות'ים מצד ארצות הברית והממלכה המאוחדת.

על הקמת הקואליציה הודיע מזכיר ההגנה של ארצות הברית, לויד אוסטין, בביקורו בישראל ב-18 בדצמבר 2023.

 רקע 

המורדים החות'ים הם ארגון טרור אסלאמי שהשתלטו על צפון-מערב תימן (וחלק גדול מקו החוף של ים סוף הכולל נמלים חשובים) במהלך מלחמת האזרחים שהחלה בשנת 2015. החל משנת 2023 הארגון ממומן ומחומש על ידי איראן, והוא משמש לה פרוקסי במלחמותיה באזור. נגדם ניצבת ממשלת תימן הממלכתית, הנתמכת על ידי קואליציה בהנהגת ערב הסעודית, וחברות בה קטר, איחוד האמירויות הערביות ומדינות נוספות.

ב-14 בנובמבר 2023, במסגרת התנגדותם לפעולות ישראל בעזה איימו כי בכוונתם לפגוע ולמנוע את כניסתן של ספינות תובלה ישראליות ולא ישראליות לים סוף. הם הכריזו על הטלת מצור ימי על נמל אילת והחלו לתקוף אוניות סוחר בבאב אל-מנדב, שלטענתם היו בבעלות ישראלית או מיועדות לעגון בישראל, אך בפועל הספינות שהותקפו היו אוניות משא בבעלות זרה, שאינן קשורות לישראל. נכון לאמצע דצמבר 2023, דיווחו יותר מ-20 ספינות על תקריות מסוג זה. לפי דיווח ב"וול סטריט ג'ורנל", אוניית ביון איראנית שפועלת בים האדום מאתרת ספינות עבור החות'ים ומספקת שירותי מכ"ם כדי להכווין טילים וכטב"מים עליהן. ארצות הברית ביקשה מישראל שלא לתקוף אותה בעצמה כדי למנוע מלחמה אזורית כוללת.

ריבוי התקריות גרם לכך שחברות ספנות מרכזיות הודיעו שלא יעברו דרך ים סוף, והפנו את האוניות להפלגה דרך כף התקווה הטובה בדרום אפריקה, דבר שהאריך את משך ההפלגה בשבועיים, ייקר משמעותית את עלות ההפלגה, ופגע בכלכלת מצרים. בין החברות שהודיעו על כך שיימנעו משיט בים האדום נמנים מארסק ותאגיד הנפט BP. גם מחיר הביטוח לאוניות שעוברות בים סוף עלה בחדות מתחילת ההתקפות.

 כוחות הקואליציה 
לפי ההודעה הראשונית של ארצות הברית, ייטלו חלק בקואליציה: בחריין, בריטניה, קנדה, צרפת, איטליה, הולנד, נורווגיה, דנמרק, סיישל, ספרד וארצות הברית. ארצות הברית מסרה שהכוח ייבנה על בסיס "כוח 153" שהוצב ב-2022 בים סוף למלחמה נגד פיראטים. ב-23 בדצמבר פורסם כי צרפת, ספרד ואיטליה פרשו מהקואליציה שארצות הברית גיבשה אל מול החות'ים. הולנד, נורווגיה ודנמרק מסרבות לשלוח את ספינות המלחמה שלהן לאזור ומסתפקות בלשלוח מספר קצינים למרכז הפיקוד האמריקאי בבחריין. ארצות הברית פנתה לכמה מבנות בריתה העיקריות במטרה לגייסן לקואליציה אך רובן לא הצטרפו אליה.
 : ב-21 בדצמבר הודיע הפנטגון כי המשחתת USS Laboon (DDG 58) הנמנית עם סדרת ארלי ברק עוברת את תעלת סואץ ונכנסת לתחום אחריותו של הצי החמישי של ארצות הברית כדי לסייע בהבטחת הביטחון הימי והיציבות באזור המזרח התיכון. בהמשך הודיע הפנטגון כי בכוח יהיו גם USS Mason (DDG-87), USS Philippine Sea (CG-58), נושאת המטוסים אייזנהאור וכוח התקיפה שלה.
 : ב-19 בדצמבר הודיע משרד הביטחון של בריטניה שמשחתת הצי המלכותי אה"מ דיימונד (D34) תצטרף לכוח המשימה הימי.
 : ישראל התבקשה על-ידי ארצות הברית שלא לתקוף את החות'ים כדי למנוע את התרחבות העימות לאזורים נוספים. גורם רשמי ישראלי אמר שישראל לא תשתתף בקואליציה נגד החות'ים, אך תתמוך מן הצד. אך לאחר כ-7 חודשים, ישראל פתחה במתקפה האווירית על תימן (עקב מתקפת הכטב"ם על תל אביב ושיגורים בלתי פוסקים לעבר אילת והערבה במשך 9 חודשים).
 : בהמשך הודיעה צרפת שהפריגטות שלה בים האדום וחיל המצב שלה בג'יבוטי המונה 1,500 חיילים ימשיכו לפעול תחת פיקוד צרפת.
 : איטליה הודיעה שהיא שולחת פריגטה לים האדום כדי להגן על האינטרסים שלה, לפי בקשות מבעלי אוניות.
 : ספרד הודיעה שלא הסכימה להשתתף במבצע, בניגוד להודעתו של אוסטין, והיא אף הטילה וטו על החלטה של האיחוד האירופי להצטרף למבצע.

ארצות הברית לא הצליחה לצרף לקואליציה את המדינות הערביות מצרים, ערב הסעודית, איחוד האמירויות הערביות וקטר, למרות בקשותיו של בלינקן, היות שהן לא רצו להצטייר כמצדדות בישראל.

 הרכב כוחות הקואליציה 
+הרכב כוחות הקואליציה במבצע שומר השגשוגציכוחות ארצות הבריתנושאת המטוסים דווייט אייזנהאואר (CVN-69)המשחתת לאבון (DDG-58)המשחתת גרייבלי (DDG-107) בריטניהאה"מ דיימונד (D34) יווןפריגטה דנמרקפריגטה

 כוחות ציר ההתנגדות 

החות'ים נתמכים, ממומנים, מאומנים ומחומשים כחלק מציר ההתנגדות על ידי משמרות המהפכה של איראן, שמספקת להם טילים מסוגים שונים - בהם טילים בליסטיים, טילי שיוט וטילים נגד ספינות - וכן כלי טיס בלתי מאוישים כולל כטב"מים מתאבדים.

את עיקר התקיפות מבצעים המורדים החות'ים כאשר עליהם מפקחים פעילי חזבאללה המקבלים פקודות מאיראן. איראן מכווינה את ההתקפות באמצעות משמרות המהפכה האסלאמית והציבה פעילים ויועצים צבאיים בתימן. בביצוע התקיפות מסייעים לחות'ים חזבאללה ופעילי מיליציות פרו-איראניות, בין השאר מעיראק.

 פעילות 
 תקיפות נגד החות'ים 
למרות הקמת הקואליציה הבין-לאומית לליווי ספינות הסוחר בים סוף, כוחות קואליציית שומר השגשוג לא השתתפו בתקיפות ומכות מנע נגד החות'ים, למעט מובילות הקואליציה ארצות הברית והממלכה המאוחדת, שנשאו לבדן בעול ההתקפי של הלחימה.

ב-12 בינואר בלילה שבין חמישי לשישי פתחו צבאות ארצות הברית ובריטניה במהלך צבאי התקפי נגד החות'ים בתקיפה של עשרות מטרות בבירה צנעא, כולל שדה התעופה, וכן בחודיידה ובערים נוספות. בימים שלאחר כן ביצעו כוחות הקואליציה תקיפות נוספות נגד החות'ים בתימן. בתקיפות הושמדו מתקני מכ"ם וטילים נגד ספינות שהיו מוכנים לשיגור.

ב-22 בינואר, פתחו צבאות ארצות הברית ובריטניה במתקפה משולבת מהאוויר ומהים במספר מחוזות בתימן, בעיקר בבירה צנעא ואל-חודיידה שכונתה "מבצע קשת פוסידון". התקיפה בוצעה באמצעות שיגור טילי טומהוק לעבר מחסני נשק ומשגרים של החות'ים. תקיפה זו נחשבת לתקיפה העוצמתית ביותר מתחילת המבצע.

עם התמשכות המשבר, התמעטה תדירות ועצימות התקיפות נגד החות'ים. לפירוט חלק מהתקיפות ראו: מצור החות'ים על ים סוף . נכון לסוף יוני 2024 בתקיפות אלו נהרגו כ-40 עד 200 חות'ים ונפגעו כלי שיט בלתי מאוישים, כטב"מים וטילים מסוגים שונים של החות'ים.

ב-17 באוקטובר 2024 תקפה ארצות הברית בתמיכה מאוסטרליה עם מפציצים מסוג B-2 Spirit עשרות מחסני אמל"ח תת-קרקעיים של החות׳ים.

ב- 21 בדצמבר 2024, תקפה ארצות הברית פעם נוספת את ארגון החות׳ים בתימן, על פי דיווח בערוץ אל-חדת׳ הסעודי, בוצעו שלוש תקיפות אל עבר מטרות צבאיות של הארגון בבירה צנעא.

 ארגונים דומים 
בים סוף ובמפרץ עדן נמצאות מספר התארגנויות הגנה נוספות, ובהן:

הכוחות הימיים המשולבים, המיועד להגן מפני שודדי ים וטרור, פועל מ-2002 תחת צי ארצות הברית, וחברות בו 39 מדינות.

 של האיחוד האירופי פועל להגנה מפני פיראטים. מטה הארגון הוא בספרד.

 ראו גם 
 מצור החות'ים על ים סוף
 ארצות הברית במלחמת חרבות ברזל
 מעורבות החות'ים במלחמת חרבות ברזל
 שוד ימי לחופי סומליה

 קישורים חיצוניים 

 הצהרת מזכיר ההגנה האמריקאי לויד ג'. אוסטין על הבטחת חופש הניווט בים האדום, באתר מחלקת ההגנה של ארצות הברית


 הערות שוליים 

שומר השגשוג
קטגוריה:בריתות צבאיות
קטגוריה:ארצות הברית: היסטוריה צבאית
קטגוריה:נשיאות ג'ו ביידן
קטגוריה:הממלכה המאוחדת: היסטוריה צבאית
קטגוריה:קנדה: היסטוריה צבאית
קטגוריה:צרפת: היסטוריה צבאית
קטגוריה:איטליה: היסטוריה צבאית
קטגוריה:הולנד: היסטוריה צבאית
קטגוריה:ספרד: היסטוריה צבאית
קטגוריה:סיישל: היסטוריה
קטגוריה:נורווגיה: היסטוריה
קטגוריה:דנמרק: היסטוריה צבאית
קטגוריה:בחריין: היסטוריה
קטגוריה:חות'ים
שומר השגשוג
שומר השגשוג
קטגוריה:שנות ה-2020 בתימן
קטגוריה:ארצות הברית במלחמת חרבות ברזל